Apple tento rok nakupuje vo veľkom a podľa najnovších informácií teraz odkúpil menšiu spoločnosť Spotsetter. Apple za spoločnosť zaplatil neznámu čiastku, avšak jej odkúpením do svojho tímu získal bývalých pracovníkov z tímu Google Maps, Stephena Tseho a Jonny Leeho. Pravdivosť správy pozdvihuje fakt, že Lee aj Tse majú na svojich LinkedIn profiloch napísané, že pracujú v spoločnosti Apple. Samotná kúpa opäť súvisí s mapami, do ktorých by mal Apple tento rok priniesť zásadné zmeny, ako napríklad mapy interiérov alebo informácie o hromadnej doprave.
Hlavným dôvodom, prečo Apple kúpil Spotsetter, majú byť práve dvaja vyššie menovaní zakladatelia a technológie tejto spoločnosti. Samotná služba je vlastne mapovým vyhľadávačom, ktorý je ale postavený na báze sociálnych funkcií. Využíva totiž dáta z Twitteru, Facebooku, Foursquare a Instagramu svojich užívateľov a následne ich kombinuje s informáciami zo služieb, ku ktorým patrí Yelp, Trip Advisor a Zagat. Služba bola spustená už v roku 2012, pričom minulý rok spoločnosť oznámila, že jej službu využíva 5 miliónov užívateľov, vďaka ktorým sa jej podarilo vyzbierať informácie o 40 miliónoch lokalít. Je teda jasné, že Apple chce jej technológie využiť vo svojej pripravovanej novej verzii Maps, presne tak ako technológie ďalších spoločností, ku ktorým patrí aj Topsy Labs Inc., ktorá vyvinula podobnú službu ako je Spotsetter.
*
Zdroj: TechCrunch